Omroeper afgedank ná twiet oor baba SussexPrins Harry en sy vrou, Meghan, met hul eersteling, Archie Harrison Mountbatten-Windsor. (Foto: Dominic Lipinski/Pool via AP) ŉ Omroeper van BBC Radio is die trekpas gegee nadat hy ŉ twiet geplaas het wat wyd gekritiseer is as rassisties en onvanpas. Danny Baker, omroeper by BBC Radio 5 Live, het later die omstrede twiet uitgevee en om verskoning gevra, maar die vet was reeds in die vuur en hy is in die pad gesteek. CNN berig Baker het Woensdag, in reaksie op die nuus dat prins Harry en sy vrou, Meghan, se eersteling gebore is, ŉ foto getwiet van ŉ man en vrou wat hande vashou met ŉ sjimpansee in ŉ pak en keil. Hy het dié foto met die onderskrif “Koninklike baba verlaat die hospitaal” getwiet. Nadat Baker van rassisme beskuldig is, het hy haastig die twiet uitgevee en om verskoning gevra dat hy “sommige mense ontstig het”. Hy het beweer hy het nooit self die rasseverbintenis gemaak nie en het bloot ŉ grap gemaak oor “koninklikes versus sirkusdiere in luukse klere, maar dit is geïnterpreteer as oor ape en ras”. ŉ Woordvoerder van BBC het Donderdag gesê die twiet was ŉ ernstige oordeelsfout en in teenstelling met die waardes van die stasie. “Danny is ŉ briljante omroeper, maar sal nie meer ŉ weeklikse program by ons aanbied nie,” het hy gesê. Baker het gister weer op Twitter om verskoning gevra vir die opslae wat hy veroorsaak het. “Ek het die verkeerde foto gekies om ŉ grap mee te illustreer en dit was ŉ ramp,” het hy gesê. “Ek het aangejaag. Erg aangejaag. Maar dit was ŉ opregte, naïewe en katastrofiese fout. Die foto in die konteks waarin die aangebied is, was natuurlik skandelik rassisties. Dit was nooit die bedoeling nie. Ek betaal nou tereg die prys vir hierdie kras en jammerlike flater.” Die hertog en hertogin van Sussex se eersteling, Archie Harrison Mountbatten-Windsor, is op 6 Mei gebore. Prins Harry en Meghan het Woensdag die wêreld ŉ eerste kykie na Archie gegee wat koningin Elizabeth II se agtste agterkleinkind is. Die baba is ook die eerste veelrassige Britse koninklike in eeue. Meghan se pa is wit en haar ma swart.